
Resolució

Carles  Garcia  Estany, sisè  tinent  d’alcalde,  a  proposta  del  regidor  delegat  d’Habitatge  i  Centre Històric, Jesús Alonso Sáinz,  sobre l’aprovació de la convocatòria de la concessió de microcrèdits a petits propietaris per a l’arranjament d’habitatges buits amb preferència pel centre històric de la ciutat.


Fets

1.  Per acord del Ple de la Corporació de 20 de maig de 2021 es van aprovar inicialment les bases específiques reguladores per a la concessió de microcrèdits per part de l’Ajuntament de Manresa a petits propietaris per a l’arranjament d’habitatges buits situats dins del municipi de Manresa amb preferència pel centre històric de la ciutat. En  el  punt  tercer  de  la  part  dispositiva  s’establia  que l’acord  inicial  esdevindrà definitiu un cop transcorregut el termini d’exposició pública sense que s’haguessin formulat al·legacions o impugnacions.

L’anunci corresponent es va publicar al Butlletí Oficial de la Província de Barcelona del dia 11 de juny de 2021.

2.  De conformitat amb el que es proposa a l’informe tècnic emès en data 13/03/2024 per la Cap de Secció d’Habitatge i Desenvolupament Comunitari, per aquesta anualitat 2024 procedeix aprovar una nova convocatòria per a l’atorgament dels microcrèdits, amb una consignació pressupostària de
50.000,00€ amb càrrec a la partida 24 1520 83102.

3. La resolució indica les aplicacions pressupostàries i els crèdits imputats a la convocatòria.

Fonaments de Dret

1.   Els microcrèdits tenen per objectiu la concessió de crèdits sense interès per a les obres d’adequació de les condicions d’habitabilitat d’habitatges privats buits, amb preferència pel centre històric de la ciutat, amb el requisit puguin assolir la cèdula d’habitabilitat al finalitzar les obres o en el termini de 6 mesos.

Per tant, els microcrèdits s’encabeixen dins de les tècniques de foment que l’administració pot utilitzar per afavorir la rehabilitació i condicionament d’habitatges privats amb el doble objectiu que les polítiques municipals preveuen, el de la mobilització del parc vacant i el de millora de les condicions d’habitabilitat del parc d’habitatges  envellit,  sent  la  finalitat  última  la  d’aconseguir  disposar  de més habitatges de lloguer assequible.

2.  La competència municipal per dissenyar i desenvolupar polítiques i actuacions de foment en matèria  d’habitatge  i  rehabilitació      es  troba  regulada  en  la  Llei  catalana  18/2007,  del  Dret  a l’Habitatge i, de manera complementària, en el Text Refós de la Llei d’Urbanisme de Catalunya.

3.   Els microcrèdits estan subjectes a limitació pressupostària i al compliment de la seva finalitat. Tenen naturalesa jurídica pública, definits com a crèdits a concedir  per l’Administració Pública a particulars, sense interès, sotmesos al règim jurídic que estableix la Disposició Addicional Sisena de la Llei estatal 38/2003, General de Subvencions.

4. La gestió dels microcrèdits s’efectuarà d’acord amb els principis de publicitat, transparència, concurrència,  objectivitat,   igualtat,   no   discriminació,  eficàcia  i eficiència.

5.  En  tot  allò  no  previst  en  les  seves  bases  específiques,  els  serà  d’aplicació l’Ordenança General  de  Subvencions  de  l’Ajuntament  de  Manresa,  les  bases generals d’atorgament de subvencions que formin part de les bases d’execució del pressupost municipal, la Llei estatal 38/2003, General de Subvencions, el seu Reglament, aprovat pel Reial Decret 887/2006, la legislació de règim local sobre actuacions de foment i la legislació d’Hisendes Locals i General Pressupostària.

6.  Les  qüestions  procedimentals  i  de  règim  jurídic  no  regulades  per  la  legislació sectorial aplicable es regeixen per la Llei estatal 39/2015, del procediment administratiu comú de les administracions públiques, per la Llei estatal 40/2015, del règim jurídic del sector públic, per la Llei catalana 26/2010, de règim jurídic i del procediment administratiu de les administracions públiques de Catalunya i per la legislació de règim local.

7.  L’òrgan competent per a l’aprovació de la convocatòria és la vuitena tinent d’alcalde, en virtut de la delegació de la competència de l’Alcaldia que li atribueix l’art. 53.1.u del Text Refós de la Llei municipal i de règim local de Catalunya, aprovat pel Decret Legislatiu 2/2003, de 28 d’abril, conferida mitjançant resolució núm. 11.378, de 23 de juny de 2023, publicada al Butlletí Oficial de la Província de Barcelona (BOPB) de data 27 de juny de 2023.

En exercici de les competències que m'han estat conferides per delegació efectuada per resolució de l'Alcalde núm. 11.378, de 23 de juny de 2023, publicada al Butlletí Oficial de la Província de data 27 de juny de 2023.

RESOLC

PRIMER. Aprovar la convocatòria d’aquest exercici 2024 per a la concessió de microcrèdits per part de l’Ajuntament de Manresa a petits propietaris per a l’arranjament d’habitatges buits que es regularà per les bases específiques aprovades pel Ple de la Corporació en sessió de 20 de maig de 2021 i publicades al BOPB del dia 11 de juny de 2021, d’acord amb els següents termes:


“CONVOCATÒRIA 2024 PER A LA CONCESSIÓ DE MICROCRÈDITS PER PART DE L’AJUNTAMENT DE MANRESA A PETITS PROPIETARIS PER A L’ARRANJAMENT D’HABITATGES BUITS


OBJECTE I FINALITAT

Aquesta convocatòria té per objecte concedir crèdits, sense interès, per a finançar obres d’adequació de les condicions d’habitabilitat d’habitatges privats buits ubicats al municipi de Manresa amb preferència pel centre històric de la ciutat.

La convocatòria es regula per les bases aprovades pel Ple de la Corporació en sessió de 20 de maig de 2021, publicades al Butlletí Oficial de la Província de Barcelona del dia 11 de juny de 2021.

Les bases reguladores es poden consultar a la pàgina Web de l’Ajuntament  http://www.manresa.cat/subvencions i a l’Oficina Municipal d’Habitatge – c/ Amigant, núm. 5 – Tel. 938782382.

ÀMBIT

Es consideraran inclosos dins l’àmbit d’aplicació d’aquestes bases tots els habitatges d’edificis situats dins del municipi de Manresa, amb  preferència a aquells habitatges buits situats al centre històric de Manresa (segons plànol adjunt com a annex I de les bases reguladores), i en el cas que no s’esgoti la dotació pressupostària prevista, amb el sobrant s’atendran les sol·licituds dels habitatges situats a qualsevol zona de la ciutat.

RÈGIM JURÍDIC

Els microcrèdits tenen naturalesa jurídica pública, definits com a crèdits a concedir  per l’Administració Pública a particulars, sense interès, sotmesos al règim jurídic que estableix la Disposició Addicional Sisena de la Llei estatal 38/2003, General de Subvencions.

CONDICIONS I QUANTIA DELS MICROCRÈDITS

Els microcrèdits tindran un 0% d’interès, amb un termini màxim de devolució de 6 anys i una amortització per quotes mensuals.

L’import del crèdit cobrirà la totalitat del pressupost de l’obra a finançar, exclòs l’IVA, fins un màxim de 12.000 €
per a un o dos habitatges, i amb el límit de la dotació pressupostària disponible en cada moment.

En el supòsit de rebre més d’un ajut públic, la suma de tots els ajuts, inclòs el microcrèdit, no podrà superar el
100% del pressupost de les obres subvencionades, exclòs l’IVA.

Cada propietari/usufructuari podrà presentar fins a dues sol·licituds, corresponent cada una a un habitatge. La suma de les dues sol·licituds no podrà superar l’import dels 12.000 €.


DOTACIÓ PRESSUPOSTÀRIA DE LA CONVOCATÒRIA

La dotació pressupostària per aquesta convocatòria és de 50.000 €, consignats a la partida 24 1520 83102 del pressupost municipal per a l’exercici 2024.


REQUISITS DELS SOL·LICITANTS

Els sol·licitants dels microcrèdits hauran de ser propietaris o usufructuaris de l’habitatge i reunir els requisits que estableix la base 6 de les bases reguladores.


REQUISITS DE L’HABITATGE

L’habitatge haurà de complir els següents requisits:

•	L’habitatge  ha  d’estar  desocupat  a  la  data  de  la  sol·licitud  i  fins  que  no  reuneixi  les  condicions d’habitabilitat.

•	L’edifici no haurà d’estar situat dins d’àmbits de planejament inclosos dins del primer sexenni que puguin causar incompatibilitats amb les obres a finançar.

•	El règim i condicions urbanístiques aplicables a l’edifici hauran de ser compatibles amb les obres a finançar.

•	L’edifici no haurà d’estar declarat en ruïna.

•	L’edifici no haurà de tenir obert cap expedient de protecció de la legalitat urbanística, ordre d’execució o mesures cautelars que comportin o puguin comportar l’alteració de les obres a finançar.

•	L’edifici, el seu accés i els elements comuns de l’edifici, hauran d’acomplir condicions de seguretat i salubritat en aquells aspectes que afectin a l’habitatge. Podrà valorar-se l’admissió de l’execució simultània d’obres de poca envergadura per aconseguir aquestes condicions, no finançables.

•	Les obres a finançar, abans del seu inici, hauran de disposar de les llicències, comunicacions  o d’altres autoritzacions que siguin preceptives.

•	Les obres podran referir-se a un habitatge que ja tingui la cèdula d’habitabilitat, però que requereixi obres per mantenir o aconseguir novament les condicions mínimes d’habitabilitat.


OBRES FINANÇABLES

Les obres susceptibles de ser finançades són :

•	Dotació dels elements mínims de l’equip de cuina (aigüera, cocció, extracció de fums).

•	Dotació   dels   elements mínims   de   la   cambra   higiènica   (rentamans,   inodor,   plat   de   dutxa   o banyera, ventilació).

•	Accessibilitat interior de l’habitatge.

•	Evitar perill per pavimentació deficient.

•	Instal·lació elèctrica mínima.

•	Instal·lació d’aigua calenta sanitària mínima (inclou la caldera o sistema alternatiu).

•	Obres necessàries per poder instal·lar una rentadora (no inclouen la rentadora).

•	Col·locació de baranes en desnivells interiors.

•	Demolició i/o construcció d’envans, per tal d’aconseguir habitacions (inclou obertures per al millor accés a estances necessàries per a l’habitabilitat).

•	Instal·lació de portes (inclou les portes).

•	Mesures d’eficiència energètica, aïllament tèrmic, estanqueïtat  o ventilació que no afectin als elements comunitaris.

•	Obres per evitar problemes de salubritat (humitats, sanejament).

•	Sistema elèctric d’il·luminació de l’espai d’accés a l’habitatge.


Com a requisit indispensable per poder rebre el crèdit, s’haurà de justificar per part del sol·licitant que amb l’execució de totes les obres que s’especifiquin en la memòria valorada de la sol·licitud, s’aconseguiran les condicions d’habitabilitat mínimes per obtenir la cèdula d’habitabilitat.

A efectes de determinar el cost total d’execució de les obres, no es tindran en compte les despeses de redacció del projecte i d’informes, de la direcció tècnica de l’obra i de taxes, impostos o llicències (en aquest sentit, l’IVA no es considerarà, en cap cas, una despesa finançable).


TERMINI, FORMA I LLOC DE PRESENTACIÓ DE LES SOL·LICITUDS

El termini de presentació de sol·licituds s’iniciarà l’endemà de la publicació de la convocatòria en el Butlletí Oficial de la Província de Barcelona i finalitzarà el dia 16 de setembre de 2024.

La presentació de la sol·licitud implica l’acceptació de les bases.

La sol·licitud a través de mitjans electrònics es realitzarà a través de la seu electrònica de l’Ajuntament de
Manresa  a l’adreça: http://www.manresa.cat/subvencions.

Les persones que no estan obligades a presentar les instàncies telemàticament, podran presentar la sol·licitud igualment a través de mitjans electrònics o bé a l’Oficina Municipal d’Habitatge (c. Amigant, núm. 5).

Els models dels impresos normalitzats de la sol·licitud (annex 2 de les bases) i de la declaració responsable
(annex 3 de les bases) es podran obtenir a l’Oficina municipal d’Habitatge, i a la pàgina web municipal.


CRITERI D’ATORGAMENT

Als efectes d’atorgament dels microcrèdits es tindrà en compte l’ordre de presentació de les sol·licituds, fins esgotar la dotació pressupostària.

L’atorgament dels ajuts es realitzarà amb diferents rondes. En una primera es tindran en compte aquelles sol·licituds relatives a habitatges situats dins del centre històric de la ciutat (segons plànol de l’annex I). En el cas que la dotació pressupostària prevista no cobreixi l’import de les obres de totes aquestes sol·licituds, es procedirà a sorteig.

)Per realitzar el sorteig, s’assignarà un número a cada sol·licitud de l’àmbit de centre històric, segons ordre d’entrada al registre, i es triarà aleatòriament mitjançant sistema informàtic, un número a partir del qual s’assignaran les adjudicacions fins esgotar el pressupost.

Si un cop aplicat el procediment d’assignació de microcrèdits als habitatges del centre històric no s’esgota la dotació pressupostària de la convocatòria, amb el sobrant s’atendran les sol·licituds dels habitatges situats a qualsevol zona de la ciutat. En el cas que aquest sobrant no cobreixi l’import de les obres de totes aquestes sol·licituds, es procedirà a sorteig amb el mateix sistema esmentat anteriorment.


CONCESSIÓ DEL CRÈDIT

Emès l’informe per part de la comissió tècnica avaluadora, l’òrgan municipal competent adoptarà la resolució d’atorgament o de denegació del crèdit a proposta de la regidoria delegada d’habitatge.

La resolució s’haurà d’adoptar en el termini de 6 mesos a partir de l’endemà de la finalització del termini de presentació de sol·licituds. Transcorregut el termini fixat sense que s’hagi notificat una resolució expressa, s’entendrà  desestimada  la  sol·licitud.  Les  resolucions  d’atorgament  podran  avançar-se  a  mesura  que  es presentin sol·licituds, encara que no hagi finalitzat el termini de presentació de sol·licituds.

La resolució es notificarà als interessats per qualsevol dels mitjans previstos a la Llei estatal 39/2015, del procediment administratiu comú de les administracions públiques.

La resolució posa fi a la via administrativa i, contra la mateixa, es pot interposar recurs contenciós administratiu davant d’un dels jutjats del contenciós administratiu de Barcelona, en el termini de dos mesos a comptar des del dia següent a la seva notificació. Alternativament i de forma potestativa, es podrà interposar recurs de reposició davant l’òrgan municipal que hagi emès la resolució, en el termini d’un mes a comptar des del dia següent a la seva notificació.
L’atorgament del crèdit requerirà, per a la seva plena efectivitat, la signatura d’un conveni - annex 4 de les bases. La resolució d’atorgament del crèdit no allibera al beneficiari de tramitar la comunicació o la sol·licitud de llicència urbanística.


DISPONIBILITAT DELS MICROCRÈDITS CONCEDITS

La disponibilitat dels microcrèdits concedits es farà efectiva en el termini màxim d’un mes a partir del dia següent al de la signatura del conveni, d’acord amb el pla de disposició de fons de la Tresoreria municipal.

OBLIGACIONS DE LES PERSONES BENEFICIÀRIES

Els beneficiaris hauran de:

•	Executar les obres objecte del crèdit en el termini de sis mesos, a comptar des del dia següent al de la disponibilitat del crèdit.

•	Sotmetre’s a les actuacions de comprovació.

•	Retornar el crèdit en el termini de 6 anys i en quotes mensuals segons les condicions fixades en la resolució d’atorgament i/o en el conveni.


La primera quota de devolució del crèdit  es farà efectiva el primer dia del mes següent a l’ingrés de l’import aprovat com a crèdit.

Les quotes de devolució del crèdit tindran la consideració d’ingressos de dret públic.


JUSTIFICACIÓ DELS MICROCRÈDITS

Les persones beneficiàries dels microcrèdits han de presentar a l’Ajuntament de Manresa, en el termini màxim de
7 mesos, a comptar des de l’endemà de la disponibilitat del crèdit, la documentació justificativa de l’execució de les obres, d’acord amb el que disposa la base 16 de les bases reguladores.

INCOMPLIMENT I REINTEGRAMENT FORÇÓS

El beneficiari té l’obligació de retornar íntegrament l’import del crèdit concedit, pendent de devolució, en els casos d’incompliment que estableix la base 17 de les bases reguladores.

Una vegada acordat el reintegrament forçós per incompliment, l’Ajuntament exigirà, per la via  recaptatòria, el reintegrament de tot l’import del crèdit pendent de devolució, més els interessos de demora, i procedirà contra els béns i drets dels beneficiaris, d’acord amb el que disposa l’article 38 de la Llei estatal 38/2003 i la legislació d’Hisendes Locals i General Pressupostària.”


SEGON. Comunicar la convocatòria a la Base de Dades Nacional de Subvencions (BDNS) i publicar- la al  Butlletí Oficial de la Província de Barcelona.

